ગુજરાત ફોરેન્સિક સાયન્સીસ યુનિવર્સિટીના આ ચતુર્થ પદવીદાન સમારંભમાં વડાપ્રધાન શ્રી નરેન્દ્રભાઇ મોદીના હસ્તે, રાજ્યપાલ શ્રી ઓ.પી.કોહલી તથા મુખ્યમંત્રી શ્રી વિજયભાઇ રૂપાણી સહિતના મહાનુભાવોની ઉપસ્થિતિમાં યુનિવર્સિટીના કુલ ૫૧૨ વિદ્યાર્થીઓને પદવી એનાયત કરવામાં આવી હતી. આ ઉપરાંત પાંચ વિદ્યાર્થીઓને પી.એચ.ડી.ની પદવી એનાયત કરાઇ હતી. આ વિદ્યાર્થીઓ પૈકી પ્રથમ ક્રમાંકિત એવા ૪૦ વિદ્યાર્થીઓને સુવર્ણચંદ્રકથી સન્માનિત કરાયા હતા. આ પ્રસંગે વડાપ્રધાનશ્રીએ યુનિવર્સિટી ખાતેના એશિયાના પ્રથમ બેલેસ્ટીક રીસર્ચ સેન્ટરનું ઉદઘાટન કર્યુ હતું. જ્યાં આર્મ્ડ વેહિકલ બુલેટપ્રુફ છે કે કેમ, ઉપરાંત કોઇપણ વાહન, જેકેટ, હેલમેટ, ગ્લાસપ્લેટ, મેટલ પ્લેટના બૂલેટ પ્રુફીંગની ચકાસણી થઇ શકે તેવા આ સેન્ટરમાં દેશ વિદેશની કંપનીઓ તેમના ઉત્પાદનોની ચકાસણી માટે આવશે. આ ઉપરાંત વડાપ્રધાનશ્રીએ સાયબર સોફ્ટવેર કે હાર્ડવેરની ખામીઓ શોધી તેનો ઉકેલ આપતા દેશના પ્રથમ સાયબર ડીફેન્સ સેન્ટરનું પણ ઉદઘાટન કર્યુ હતું.